Fjotolf Hansen , betur þekktur sem Anders Behring Breivik , skæðasti fjöldamorðingi í sögu Noregs á friðartímum , fékk heimsókn frá samfanga í Skien-fangelsinu í desember , þá fyrstu síðan móðir hans heimsótti hann árið 2013 . AFP Atli Steinn Guðmundsson skrifar frá Ósló Skömmu fyrir jól gerðist það í Skien-fangelsinu í Telemark , suðvestur af Ósló , að fanginn Fjotolf Hansen fékk heimsókn í klefa sinn . Líklega þætti þetta hálfþunnt fréttaefni fylgdi það ekki sögunni að Hansen þessi hét í þjóðskrá Anders Behring Breivik þar til hann breytti um nafn árið 2017 og situr inni fyrir skæðasta fjöldamorð á friðartímum í Noregi 22. júlí 2011 . Að frátöldum heimsóknum séra Tormod Klovning , lögmannsins Øystein Storrvik og fagfólks á ýmsum sviðum er þetta fyrsta heimsóknin sem þjóðernisöfgamaðurinn alræmdi fær síðan móðir hans heimsótti hann síðast , árið 2013 . Gesturinn er samfangi Hansens í Skien-fangelsinu og talsmenn þess þegja þunnu hljóði um hver kveikjan var að þessu skyndilega samneyti en Hansen hefur , fyrir utan heimsókn móðurinnar og nú samfangans , auk réttarhalda vegna meints mannréttindabrots árið 2015 , setið í algjörri einangrun síðan 24. ágúst 2012 , þegar hann var dæmdur til að sæta 21 árs varðveisludómi ( n. forvaring ) , réttarúrræði sem getur falið það í sér að hann sitji bak við lás og slá til dauðadags . Erfitt að finna fanga ? „ Það er staðreynd að hann hefur nú í fyrsta sinn fengið heimsókn og haft félagsskap af samfanga , “ segir Storrvik lögmaður í samtali við norska dagblaðið VG . „ Breivik lýsti þessu atviki sjálfur sem jákvæðri upplifun , “ segir hann enn fremur og kýs greinilega að nota það nafn sem fjöldamorðinginn var skírður . Storrvik segir heimsóknina hafa tekist vel og þeir [ Storrvik og Breivik ] vænti þess að slíkar heimsóknir verði hluti af afplánun hans um ókomna tíð . Blaðamaður VG spyr Storrvik hvort það hafi verið erfiðleikum bundið að finna fanga sem yfir höfuð kærði sig um að heimsækja Hansen . „ Ég kom ekkert að því ferli , fangelsið verður að svara því , “ segir lögmaðurinn að bragði . Stefnan sem fór í vaskinn Árið 2015 tók Breivik að þykja dauf vistin í einangrun sinni og brá þá á það ráð að stefna norska ríkinu með tilheyrandi atgangi og fjölmiðlaveislu fyrir brot gegn mannréttindum hans . Héraðsdómur Óslóar snerist á sveif með stefnanda að hluta en Lögmannsréttur Borgarþings var ekki á þeim buxunum og sýknaði ríkið með öllu af áburði stefnanda . Hæstiréttur synjaði um áfrýjun frá lögmannsréttinum og síðasta hálmstráið , Mannréttindadómstóll Evrópu , vísaði málinu frá . Lögmannsrétturinn opnaði þó þá glufu sem nú hefur verið smogið um og sagði í dómi sínum að þess yrði vænst að samneyti með öðrum föngum yrði reynt „ áður en langt um líður “ ( n. i løpet av relativt kort tid ) . Storrvik lögmaður segir heimsóknina í desember skref í rétta átt , rúmlega sjö ára einangrun hafi að hans mati verið farin að nálgast það stig að vera ekki réttlætanleg lagalega . „ Óháð því hvað einhver hefur gert af sér verður hann með tímanum að fá að hitta aðrar manneskjur , “ segir Storrvik við VG í dag .